钦定古今图书集成/明伦汇编/官常典/第141卷 > 寒
## 钦定古今图书集成/明伦汇编/官常典/第141卷 > 寒

帝相八岁，寒浞杀羿。

按《左传襄公四年》：“魏庄子对晋侯曰：‘寒浞，伯明氏之
谗子弟也。伯明后寒弃之，夷羿收之，信而使之以为
己相。浞行媚于内，而施赂于外，愚弄其民，而虞羿于
田，树之诈慝，以取其国家。外内咸服，羿犹不悛，将归
自田，家众杀而亨之，以食其子。其子不忍食诸，死于
穷门。靡奔有鬲氏。浞因羿室，生浇及豷’。”

按《竹书纪年》：“帝相八年，寒浞杀羿，使其子浇居过。”
按《路史·寒浞传》：“寒浞者，猗姓，寒君，伯明氏之谗子弟
也，好为谗慝。后寒弃诸穷，穷羿入之谡以为相，而信
使之。方羿之逐后相，相浞是从。及羿立而荒游，浞于
是烝其室而虞羿于畋，内外从之，则继杀而代之，袭
羿之号，且因其室生浇及豷。”

按《通鉴前编》：“夏后相八岁，寒浞杀羿。”

〈目〉羿篡夏自立凡八年，至是浞复杀羿而代之，不改“有穷”之号。

帝相，二十八岁，《寒浞》弑王。

按《左传哀公元年》：“伍员曰：‘昔有过浇杀斟灌以伐斟𬩽，灭夏后相。后缗方娠，逃出自窦，归于有仍，生少康
焉’。”

按《路史》：浞因羿室生浇及豷，浇惟恃力，荡舟走陆，是
曰奡浞任诈伪而不德于民，使浇帅师灭斟灌，斟𬩽
氏处浇于过，处豷于戈，弑夏后相，爰革夏命。

按《通鉴前编》：“夏后相二十八岁，寒浞杀王于帝丘，后
缗归于有仍氏，靡奔有鬲氏。”

帝少康四十岁，靡兴师讨浞，诛之。

按《左传襄公四年》：魏庄子对晋侯曰：“浞恃其谗慝而
不德于民，使浇用师灭斟灌及斟寻氏，处浇于过，处
豷于戈。靡自有鬲氏收二国之烬，以灭浞而立少康。
少康灭浇于过，灭豷于戈。”哀公元年，伍员曰：“少康
为仍牧正，惎浇而能戒之。浇使椒求之，逃奔有虞，为
之庖正，以除其害。虞思于是妻之以二姚，而邑诸纶。
有田一成，有众一旅，能布其德，而兆其谋，以收夏众，
抚其官职。使女艾谍浇，使季杼诱豷，遂灭过、戈，复禹
之绩。”

按《路史》：“浞革夏命四十有三年，为伯靡所杀。浇恃多
力，从欲不忍，恶虐以逞，朋淫不义，而通于丘。”岐日
康娱以自忘。馆同所止，少康灭之。及女岐，伯杼复诱
豷杀之，《寒浞》遂灭。

按《通鉴前编》：“夏后少康四十岁，夏遗臣靡兴师讨，浞
伏诛，奉王践天子位。王命诛浇及豷，复禹旧绩，夏道
复兴，诸侯毕朝。”